Rondloperleeus terug in wildtuin | Netwerk24
Rondloperleeus terug in wildtuin
Deur Arisa Janse van Rensburg 09 Junie 2020 18:42
Johan Odendaal, helikoptervlieënier, Neels van Wyk, sektorveldwagter by Krokodilbrug, dr. Peter Buss, senior veearts, en dr. Lufuno Netshitavhadulu, veearts, het die leeuwyfie met 'n verdowingspyl omgeklits en 'n opsporingstoestel in 'n halsband om haar nek aangebring.
Al die leeus wat gedurende die staat van inperking katvoet uit die Krugerwildtuin gesluip het, was slaggereed om gaste te vermaak toe die hekke heropen is.
Daguitstappies in die wildtuin is Maandag hervat en die laaste leeus wat regulasies verontagsaam en sonder maskers in naburige plase en woonbuurte gaan stap het, is Sondag teruggejaag.
Dr. Ferreira du Plessis, 'n veearts van die Mpumalanga-toerisme-en-parkeraad (MTPA) wat verantwoordelik is vir konflikbestuur tussen wild en mense, sê vyf leeus het Sondag besluit om by 'n plaas langs die wildtuin te gaan kuier.
Die MTPA het met behulp van die wildtuin se veldwagters en 'n helikopter die vyf leeus teruggejaag.
Volgens Du Plessis is een van die leeus met 'n verdowingspyl geskiet waarna sy 'n halsband met 'n opsporingstoestel ontvang het om die trop se beweging dop te hou.
Die span besig om die leeu se opsporingstoestel gereed te kry.
Dr. Peter Buss, senior veearts, en dr. Lufuno Netshitavhadulu, veearts, maak seker die leeu word wakker ná die verdowingspyl.
Netwerk24 het voorheen berig oor 'n leeumannetjie wat in Mei uit die wildtuin ontsnap het.
Die mannetjie het vir twee weke kat-en-muis gespeel met veldwagters in die Kiepersol-plaasgemeenskap tussen Hazyview en Witrivier.
Du Plessis sê hulle het egter weke laas enige teken van die leeu gesien en hul soektog gestaak.
"Ons vermoed hy is self terug wildtuin toe," sê Du Plessis.
Netwerk24 het ook berig oor 'n leeuwyfie en haar welpies wat in Marloth Park rondloop.
"Die wyfie is terug wildtuin toe en die gat in die draad waardeur sy gekruip het, is reggemaak," sê Du Plessis.